L’Ajuntament de Burjassot firma un conveni de col·laboració amb el Círculo Católico San Roque per a la restauració del teló del teatre
2025-07-24

L’Ajuntament de Burjassot ha firmat recentment un conveni de col·laboració amb l’associació cultural Círculo Católico ‘San Roque’ de Burjassot. La firma va tindre lloc el passat 27 de març en el Consistori i van subscriure l’acord, d’una part l’alcalde de Burjassot, Rafa García i, de l’altra, Ramón Enrique Carbonell, president de l’entitat cultural. Va assistir també el regidor de Festes, Manuel Pérez Menero.

L’objecte del conveni és finançar les obres pertinents per a la restauració i conservació del teló del Teatre del Círculo Católico San Roque, situat al carrer Cervantes. Així, el Consistori es compromet a finançar les activitats necessàries per a la restauració i conservació del teló per un import de 69.478,28 euros. Per part seua, el Círculo Católico San Roque, en la seua qualitat d’entitat beneficiària de la subvenció, queda subjecta a les obligacions establides en l’Article 14 de la Llei General de Subvencions i es compromet, entre altres acords, a complir amb l’objectiu del conveni executant el projecte de restauració, justificar la realització de l’activitat, aportar la informació requerida per l’òrgan concedent, etc…

El teló del Círculo ‘San Roque’ és un rellevant obra pictòrica amb més d’un segle d’història, de Francisco Rodríguez Cabanes ‘El Pintoret’. L’artista va rebre l’encàrrec de part del Círculo Católico amb motiu de la inauguració del teatre, a principis del segle XX. En la memòria justificativa presentada per l’entitat cultural i subscrita per l’Institut Universitari de Restauració del Patrimoni, entitat d’investigació de la UPV, consta que es tracta d’un teló de boca anomenat ‘Pati de Sant Roc’, inclòs com a obra patrimonial dins del context urbà que és considerada com a recurs cultural fràgil, únic i no substituïble. A més, el llenç és un document que parla de l’esdevindre històric de Burjassot i dels seus canvis socials. Actualment i a causa del pas del temps, l’estat que presenta l’obra és delicat i, gràcies a este conveni de col·laboració, prompte començaran els treballs per a la seua restauració i posterior conservació.